text: Cupidon à la Ieunesse.
  Qu' es tu à la parfin, qu' un homme qu'a demy,
  Et du plus grand soulas de la vie ennemy,
  Vn animal sauvage, ombrageux, solitaire,
  Fantasque, freneticque, à qui rien ne peut plaire,
  Que le seul desplaisir, né pour toy seulement,
  Privé de corps, d'esprit, d'amour, de sentiment.
  Puis doncq, Esprit hagard, que tu hais ma puissance,
  Iamais de mes plaisirs n'en auras jouissance.
  Qui du miel de vos jours augmentent la douceur,
  Et du fiel de vos ans diminuent l'aigreur.
  Tu ne te vois renaistre aux vivantes medailles
  De tes enfans, lesquels apres les funerailles
  Engendrants leurs pareils, taschent de main en main
  Tousiours perpetuer le mortel genre humain.